b'\n_START_ARTICLE_\nSh\xc5\x8drinji-ry\xc5\xab Renshinkan\n_START_SECTION_\nAlkuper\xc3\xa4\n_START_PARAGRAPH_\nIsamu Tamotsu harjoitteli aluksi judoa, mutta aloitti 13-vuotiaana Taiwanin Kenpon harjoittelun Roshi Shin johdolla. Toisen maailmansodan aikana Tamotsu oli kaksi vuotta pioneerina Kiinan Mant\xc5\xa1uriassa, jonka aikana h\xc3\xa4n sai vaikutteita kiinalaisesta kenposta, jossa h\xc3\xa4nen opettajanaan toimi O Shi Hei. Sodan j\xc3\xa4lkeen Tamotsu palasi Kagoshimaan, jossa h\xc3\xa4n harjoitteli Daito-ryu- ja Hakko-ryu -jujutsua sek\xc3\xa4 kenjutsua. 1950-luvun alkupuolella h\xc3\xa4n sai idean karaten tyylisuunnan perustamisesta. Tamotsu halusi tyylisuuntaansa katat, joilla olisi mahdollisimman pitk\xc3\xa4 historia ja perinne. T\xc3\xa4m\xc3\xa4n vuoksi h\xc3\xa4n matkusti Okinawan saarelle harjoittelemaan sh\xc5\x8drin-ry\xc5\xabta Zenryo Shimabukuron luokse, jonka opetuksessa h\xc3\xa4n harjoitteli puolivuotta. Tamotsu palasi takaisin Kagoshimaan, jossa h\xc3\xa4n aloitti tyylisuunnan opettamisen.\n_START_SECTION_\nPiirteet\n_START_PARAGRAPH_\nSh\xc5\x8drinji-ry\xc5\xab Renshinkanissa on py\xc3\xb6rivi\xc3\xa4 tekniikoita, potkupainotteisuutta ja hyvin sovellettavia tekniikoita, hyppypotkuja ja -ly\xc3\xb6ntej\xc3\xa4. Tyyliss\xc3\xa4 edellytet\xc3\xa4\xc3\xa4n melko pystyj\xc3\xa4 ja kapeita otteluasentoja muun muassa et\xc3\xa4isyyden, vauhdin ja turvallisuuden s\xc3\xa4ilytt\xc3\xa4miseksi\n_START_SECTION_\nKata\n_START_PARAGRAPH_\nSh\xc5\x8drinji-ry\xc5\xab Renshinkanissa harjoiteltavat katat pohjautuvat vanhoihin Okinawalaisiin liikesarjoihin. Tyyliss\xc3\xa4 harjoitellaan kahdeksaa kataa: Ananku, Wanshu, Seisan, Chinto, Gojushiho, Bassai, Kushanku ja Tokumine-no-Kon.'